Parlo ciaeo 03 dicembre 2017
L’economia politica zeneise da un antigo atto do Senato
Andrea Acquarone
AUDIO
Genova - Giusto vëi l’è finio a grande mostra “Il Genovese. Storia di una lingua” à l’Archivio de Stato de Zena, e scicomme sta settemaña s’è parlou assæ de l’economia da Liguria inti coscì diti “Stati Generali”, n’è parsciuo interessante anâ à recuperâ un documento che pròpio à l’Archivio o l’è costodio, ch’o mostre quello che i nòstri antighi pensavan do tema.
Se tratta de un discorso do 1449 ch’o serviva à introdue o debà do Senato, ciammou à piggiâ di provvedimenti contra “i superflui vestimenti e ornamenti”, caxon de “roiña e distruçion à molti in particolaritæ e generalmente à tutta a çittæ”. Segondo o testo, transcrito da-o cancellê Jacopo Bracelli, “o peu intende ògni òmmo de mezzan intelletto che, redugandose à stao moderao e onesto, grande quantitæ de monæa a quæ se tëgne mòrta e occupâ in vestimenti e giöie, convertindose in mercançia a porrieiva addue grendi fruti e grande utilitæ”. O l’ arregordava ascì che “i nòstri anteçessoî, i quæ de vea virtù e de magnanimitæ valeivan molto megio che noî, comme e seu vittöie e conquiste dimostran, e che guägnavan molto ciù lengeramente che a-o tempo de adesso, perçò che o mondo o l’ea molto megio dispòsto a-a mercançia che elo o no sea aoa (o mogogno o no peu mai mancâ, ndr.), mai se lasciàn preçipitâ in questa pompa, ma ciutòsto, seando i guägni grendi e e speise moderæ, sten sempre contenti de vestimenti utili e onesti e remöti da ògni pompa”. Donca “pâ aoa ëse ancon maggiô l’ignoransa nòstra, che seando i guägni piccin e fruto de grendi stenti e peigo, noî spendemmo con coscì pöca conscideraçion in cöse vañe e de nisciun fruto”.
A severa oraçion introduttiva, tiando à mezo atre raxoin ancon, a l’esortava in sciâ fin a piggiâ di provvedimenti. E coscì o Senato zeneise o preuva à probî i “superflui vestimenti e ornamenti”. O ghe preuva do 1450. Dapeu do 1452; e ancon do ’53, do ’74, de l’87, de l’88. Inti primmi vint’anni do ‘500 o fa sciortî eutto provvedimenti. Ma ninte. L’idea de no tegnî ferma a ricchessa, però, a l’ea boña e ancon attuale, dòppo mezo millennio e passa...
Lescico
Debà: dibattito
Lengeramente: facilmente (ant.)
Lasciàn: lasciarono (ant.)
Mezzan: medio
Redugandose: ristabilendosi, ritornando, riportandosi
Seando: essendo (ant.)
Sponcia: spinge
Sten: stettero (ant.)
Vëi: ieri
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn ita_Latn srd_Latn ita_Latn lmo_Latn vec_Latn ita_Latn lij_Latn srd_Latn ita_Latn ita_Latn